ORDE do 25 de outubro de 2010 de aprobación definitiva da modificación puntual do Plan Xeral de Ordenación Urbana de Pontevedra na UA-7 Tafisa para remodelación de zonas verdes e equipamentos.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 08/11/2010

O Concello de Pontevedra remite o proxecto de modificación puntual referido e solicita a súa aprobación definitiva, conforme o artigo 85.7º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. O Concello de Pontevedra dispón de PXOU, aprobado o 19 de decembro de 1989.
No mesmo ámbito desta modificación puntual, foi aprobada por orde da CPTOPT de 21-12-2007 a modificación puntual do PXOU no ámbito da UA-7 e a súa zona de influencia para a recualificación de solo industrial en residencial e dotacional.
I.2. A presente modificación puntual foi obxecto de resolución da Secretaría Xeral de Calidade e Avaliación Ambiental da CMATI, do 11-1-2010, sobre non sometemento ao proceso de avaliación ambiental estratéxica, establecido no artigo 7 da Lei 9/2006.
I.3. A Secretaría Xeral de Ordenación do Territorio e Urbanismo emitiu en data 15-1-2010 o informe previo á aprobación inicial da modificación puntual, ao abeiro do artigo 85.1º da LOUG.
I.4. O Concello Pleno aprobou inicialmente a modificación puntual o 19-2-2010 e someteuna á información pública mediante anuncios nos xornais Diario de Pontevedra e Faro de Vigo, do 3 de marzo; no BOP do 29 de marzo; e no DOG do 9 de abril de 2010; sen que se formulasen alegacións.
1.5. Constan no expediente os seguintes informes:
-Dirección Xeral da Área de Urbanismo, de datas 2 de febreiro e 27 de maio de 2010.
-Intervención Xeral Municipal, do 10-2-2010.
-Secretaría Xeral do Pleno, de datas 10 de febreiro e 6 de xuño de 2010.
-Administración de Infraestruturas Ferroviarias, de 4-11-2009.
-Secretaría Xeral de Ordenación do Territorio e Urbanismo, en materia de costas, do 18-12-2009.
-Dirección Xeral de Costas do Ministerio de Medio Ambiente de datas 19-11-2009 e 29-6-2010.
1.6. O Concello Pleno do 18-6-2010 aprobou provisionalmente a modificación puntual.
1.7. A modificación foi obxecto do informe favorable da Comisión Superior de Urbanismo de Galicia, na súa sesión do 7 de outubro de 2010, ao abeiro do previsto no artigo 94.4º da LOUG, canto á alteración da zona verde prevista na ordenación do PXOM vixente.
II. Análise da modificación puntual.
Unha vez analizado o expediente e á vista da proposta literal que nesta mesma data eleva a Secretaría Xeral de Ordenación do Territorio e Urbanismo, obsérvase:
II.1. O proxecto de modificación puntual ten por obxecto alterar a relación entre a zona verde e o equipamento na parcela de 20.000 m2 correspondente á universidade.
II.2. A reordenación do ámbito persegue habilitar a materialización do proxecto do concurso da Facultade de Belas Artes convocado polo Reitorado da Universidade de Vigo o 20-7-2005.
II.3. As razóns de interese xeral en que se fundamenta a modificación son que a nova ordenación urbanística permita maclar o edificio dotacional previsto cos espazos libres axardinados públicos, de xeito que se cambia o trazado da liña divisoria entre o uso dotacional e a zona verde prevista por outra de trazado máis crebado.
A mellora da ordenación, así como da articulación dos espazos libres públicos e o volume construído están incluídos entre os fins do artículo 94.1º da LOUG como razóns de interese xeral.
II.4. A nova ordenación modifica a xeometría das parcelas EL4 do sistema de espazos libres públicos, que ve reducida a súa superficie de 6.000 a 4.836 m2; e E2 do sistema de equipamento comunitario, que mantén a superficie de 14.000 m2.
Púidose comprobar o cumprimento dos límites de sustentabilidade establecidos no artigo 47 da LOUG e dos estándares do artigo 4 do anexo ao Regulamento de planeamento (Real decreto 2159/1978).
II.5. No proxecto aprobado que se somete á aprobación definitiva, resólvese axeitadamente o encontro da vía pública de 3 m de largo co polígono 2 da MP da UA7 xa aprobada.
De conformidade cos artigos 89 e 93.4º da Lei 9/2002, do 30 de decembro, de Ordenación Urbanística e Protección do Medio Rural de Galicia, e co artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva das modificacións puntuais dos plans xerais de ordenación municipal corresponde ao conselleiro de Medio Ambiente, Territorio e Infraestruturas.
III. Resolución.
Visto canto antecede, resolvo:
Primeiro.-De acordo co punto 7.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do PXOU de Pontevedra, na UA-7 Tafisa para remodelación de zonas verdes e equipamentos.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e ordenanzas da modificación aprobada definitivamente.
Cuarto.-Notifíquese esta orde ao concello e publíquese no Diario Oficial de Galicia.
Santiago de Compostela, 25 de outubro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas